প্রথম সকাল ডট কম ডেস্ক: ৫ কোটি টাকা ক্ষতিপূরণ চেয়ে স্বরাষ্ট্র ও আইনসচিবসহ পাঁচজনের প্রতি লিগ্যাল নোটিশ পাঠিয়েছেন সুপ্রিম কোর্ট আইনজীবী সমিতির সম্পাদক ব্যারিস্টার মাহবুব উদ্দিন খোকন। সোমবার তার পক্ষে সুপ্রিম কোর্টের আইনজীবী ব্যারিস্টার রাগিব রউফ চৌধুরী রেজিস্ট্রি ডাকযোগে এ নোটিশ পাঠান। খোকনকে আইনবহির্ভূতভাবে জামিন না দিয়ে কারাগারে প্রেরণের অভিযোগে এ নোটিশ পাঠানো হয়। আগামী ৩০ দিনের মধ্যে দাবি পূরণ না হলে আইনগত ব্যবস্থা নেওয়া হবে বলেও জানান খোকনের আইনজীবী। নোটিশপ্রাপ্তরা হলেন আইনসচিব, স্বরাষ্ট্রসচিব, ঢাকার চিফ মেট্রোপলিটন ম্যাজিস্ট্র্রেট বিকাশ কুমার সাহা, মেট্র্রোপলিটন ম্যাজিস্ট্রেট মোহাম্মদ এরফান উল্লাহ এবং তৎকালীন মেট্রোপলিটন ম্যাজিস্ট্রেট মো. হারুন অর রশিদ। নোটিশে বলা হয়েছে, মাহবুব উদ্দিন খোকনকে ২০১২ সালের ২১ মে তেজগাঁও থানায় দায়ের করা গাড়ি ভাঙচুরের একটি মামলায় জামিন না দিয়ে কারাগারে পাঠান মেট্রোপলিটন ম্যাজিস্ট্রেট মোহাম্মদ এরফান উল্লাহ। পরবর্তী সময়ে আরেক মেট্রোপলিটন ম্যাজিস্ট্রেট মো. হারুন অর রশিদ এ মামলায় অভিযোগ গঠন করেন। ঢাকার চিফ মেট্রোপলিটন ম্যাজিস্ট্রেট বিকাশ কুমার সাহা লিখিত আদেশে এ দুই ম্যাজিস্ট্রেটকে দ্রুত বিচার ট্রাইব্যুনালে নিয়োগ দেন। যার কোনো গেজেট বিজ্ঞপ্তি সরকার পরবর্তী সময়ে প্রকাশ করেনি। এ জন্য বিকাশ কুমারকেও নোটিশ পাঠানো হয়েছে। এরপর একই মাসের ২৮ তারিখে জামিনে মুক্ত হয়ে এই বিচারকগণের বিচারিক ক্ষমতাকে চ্যালেঞ্জ করে হাইকোর্টে রিট করেন খোকন। রিটে বলা হয়, খোকনকে বেআইনিভাবে আট দিন কারাগারে আটকে রাখা হয়। যাতে তার সাংবিধানিক অধিকার ক্ষুণ্ণ হয়েছে। ওই রিটের শুনানি শেষে হাইকোর্টের একটি বেঞ্চ এ দুই বিচারকের বিষয়ে গেজেট প্রকাশ না করায় তাদের নিয়োগকে অবৈধ ঘোষণা করে রায় দেন। নোটিশে দাবি করে বলা হয়, বিচারকের ক্ষমতা না থাকা সত্ত্বেও আমার মক্কেলকে অন্যায়ভাবে জেলে পাঠানো হয়। এতে তার শারীরিক, মানসিক, অর্থনৈতিক ও সামাজিক ক্ষতি সাধিত হয়। এ জন্য সংশ্লিষ্টদের নিকট ৫ কোটি টাকা ক্ষতিপূরণ দাবি করেছেন তিনি।